CELEX: 32019D2211
Language: et
Date: 2019-12-19 00:00:00
Title: Komisjoni Rakendusotsus (EL) 2019/2211, 19. detsember 2019, millega muudetakse rakendusotsust (EL) 2018/2031, millega Suurbritannia ja Põhja-Iiri Ühendkuningriigi kesksete vastaspoolte suhtes kohaldatavat õigusraamistikku käsitatakse piiratud ajavahemikul samaväärsena kooskõlas Euroopa Parlamendi ja nõukogu määrusega (EL) nr 648/2012 (EMPs kohaldatav tekst)

23.12.2019   
               
               
                  ET
               
               
                  Euroopa Liidu Teataja
               
               
                  L 332/157
               
            
         KOMISJONI RAKENDUSOTSUS (EL) 2019/2211,
         19. detsember 2019,
         millega muudetakse rakendusotsust (EL) 2018/2031, millega Suurbritannia ja Põhja-Iiri Ühendkuningriigi kesksete vastaspoolte suhtes kohaldatavat õigusraamistikku käsitatakse piiratud ajavahemikul samaväärsena kooskõlas Euroopa Parlamendi ja nõukogu määrusega (EL) nr 648/2012
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 4. juuli 2012. aasta määrust (EL) nr 648/2012 börsiväliste tuletisinstrumentide, kesksete vastaspoolte ja kauplemisteabehoidlate kohta, (1) eriti selle artikli 25 lõiget 6,
         ning arvestades järgmist:
         
                     (1)
                  
                  
                     Komisjoni rakendusotsust (EL) 2018/2031 (2) kohaldatakse alates kuupäevast, mis järgneb kuupäevale, mil lõpeb aluslepingute kohaldamine Ühendkuningriigi suhtes ja Ühendkuningriigis, välja arvatud juhul, kui väljaastumisleping on selleks kuupäevaks jõustunud. Rakendusotsuse kohaselt lõppeb selle kehtivus 30. märtsil 2020.
                  
               
                     (2)
                  
                  
                     29. oktoobril 2019 võttis Euroopa Ülemkogu kokkuleppel Ühendkuningriigiga vastu otsuse (EL) 2019/1810, (3) millega pikendatakse ELi lepingu artikli 50 lõike 3 kohast tähtaega kuni 31. jaanuarini 2020. Selle täiendava pikendamise tõttu ei ole rakendusotsuse (EL) 2018/2031 kohaldamisaeg piisavalt pikk, et tagada liidus asutatud kliirivatele liikmetele ja klientidele vajalik õiguskindlus ja prognoositavus juhul, kui Ühendkuningriik astub liidust välja ilma kokkuleppeta.
                  
               
                     (3)
                  
                  
                     31. detsembri 2018. aasta seisuga oli börsiväliste tuletisinstrumentide tinglik väärtus kogu maailmas üle 500 triljoni euro, millest intressimäära tuletisinstrumendid moodustavad enam kui 75 % ja välisvaluuta tuletisinstrumendid ligi 20 %. Ligikaudu 30 % kõigist börsivälistest tuletusinstrumentidest on nomineeritud eurodes ja muudes liidu vääringutes. Börsiväliste tuletisinstrumentide keskse kliirimise turg on väga kontsentreeritud, eriti eurodes nomineeritud börsiväliste intressimäära tuletisinstrumentide puhul, millest üle 90 % kliiritakse ühes Ühendkuningriigis asutatud keskses vastaspooles. 2017. aastal kliiriti kõnealuses keskses vastaspooles 97 % eurodes nomineeritud börsivälistest intressimäära tuletisinstrumentidest, mis näitab, et turuosalised astuvad samme, et valmistuda Ühendkuningriigi väljaastumiseks.
                  
               
                     (4)
                  
                  
                     Rakendusotsuse (EL) 2018/2031 tegemise aluseks olnud põhjused on siiski alles. Eelkõige püsivad lepinguta väljaastumise korral võimalikud riskid seoses liidu ja selle liikmesriikide finantsstabiilsusega ning tõenäoliselt jäävad need püsima ka pärast 30. märtsi 2020. Lisaks vajavad liidus asutatud kliirivad liikmed ja kliendid õiguskindlust ja prognoositavust piisavaks ajavahemikuks pärast Ühendkuningriigi võimalikku kokkuleppeta väljaastumist liidust. Siiski säilivad ka kõnealuse otsuse piiratud kehtivuse põhjused, eelkõige seoses Ühendkuningriigi ja liidu tulevaste suhete ebakindlusega ning võimaliku mõjuga liidu ja selle liikmesriikide finantsstabiilsusele ja ühtse turu terviklikkusele. Rakendusotsus (EL) 2018/2031 peaks seetõttu jääma kehtima piiratud ajaks.
                  
               
                     (5)
                  
                  
                     Seepärast tuleks rakendusotsust (EL) 2018/2031 muuta, et näha ette üheaastane kohaldamisaeg.
                  
               
                     (6)
                  
                  
                     Komisjon jälgib jätkuvalt, kas rakendusotsuse (EL) 2018/2031 aluseks olevad tingimused on selle kohaldamise ajal endiselt täidetud.
                  
               
                     (7)
                  
                  
                     Võttes lisaks arvesse Euroopa Parlamendi ja nõukogu poolt vastu võetud määruse (EL) nr 648/2012 muudatusi, mis jõustuvad enne käesoleva otsuse kohaldamise lõpetamist, võetakse võimalikes edasistes otsustes arvesse finantsturu tingimusi ja suundumusi ning liidus asutatud kliirivate liikmete ja klientide kontsentratsiooniriski, mida põhjustavad Ühendkuningriigis asutatud kesksed vastaspooled. Juhul kui sellist riski peetakse liidu finantsstabiilsust kahjustavaks, võidakse mis tahes võimaliku täiendava otsusega püüda leevendada liidu süsteemset riski, piirates nende kliirivate liikmete ja klientide juurdepääsu teatavatele Ühendkuningriigis asutatud kesksete vastaspoolte pakutavatele toodetele, tegevustele või teenustele. Komisjon kavatseb teha oma sellealased kavatsused teatavaks hiljemalt kuus kuud enne kehtivusaja lõppu.
                  
               
                     (8)
                  
                  
                     Käesolev otsus peaks jõustuma võimalikult kiiresti, et tagada liidus asutatud kliirivatele liikmetele ja klientidele õiguskindlus.
                  
               
                     (9)
                  
                  
                     Käesoleva otsusega ette nähtud meetmed on kooskõlas Euroopa väärtpaberikomitee arvamusega,
                  
               ON VASTU VÕTNUD KÄESOLEVA OTSUSE:
         
            Artikkel 1
            Rakendusotsuse (EL) 2018/2031 artikli 2 neljas lõik asendatakse järgmisega:
            
               „Käesolev otsus kaotab kehtivuse ühe aasta möödumisel teises lõigus osutatud kuupäevast.“.
            
         
         
            Artikkel 2
            Käesolev otsus jõustub järgmisel päeval pärast selle avaldamist Euroopa Liidu Teatajas.
         
         
            Brüssel, 19. detsember 2019
            
               
                  Komisjoni nimel
               
               
                  President
               
               Ursula VON DER LEYEN
            
         
         
            (1)  ELT L 201, 27.7.2012, lk 1.
         
            (2)  Komisjoni 19. detsembri 2018. aasta rakendusotsus (EL) 2018/2031, millega Suurbritannia ja Põhja-Iiri Ühendkuningriigi kesksete vastaspoolte suhtes kohaldatavat õigusraamistikku käsitatakse piiratud ajavahemikul samaväärsena kooskõlas Euroopa Parlamendi ja nõukogu määrusega (EL) nr 648/2012 (ELT L 325, 20.12.2018, lk 50).
         
            (3)  Euroopa Ülemkogu 29. oktoobri 2019. aasta otsus (EL) 2019/1810, tehtud kokkuleppel Ühendkuningriigiga, millega pikendatakse ELi lepingu artikli 50 lõike 3 kohast tähtaega (ELT L 278I, 30.10.2019, lk 1).